**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՖԻՆԱՆՍՆԵՐԻ ՆԱԽԱՐԱՐՈՒԹՅՈՒՆ**

**Ն Ա Խ Ա Ր Ա Ր**

0010, Երևան, Մելիք-Ադամյան փող. 1

Վեբ կայք՝ www.minfin.am, ֆիննախ.հայ

Էլ. փոստ՝ secretariat@minfin.am

Հեռ.՝ (+374 11) 800 002

Վեբ կայք՝ [www.minfin.am](http://www.minfin.am)

N \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

<<\_\_\_\_\_\_\_>> \_\_\_\_\_\_\_\_\_\_\_\_\_\_\_\_20 թ.

ՀՀ ՊԵՏԱԿԱՆ ԿԱՌԱՎԱՐՄԱՆ

ՄԱՐՄԻՆՆԵՐԻ ՂԵԿԱՎԱՐՆԵՐԻՆ

ՊԱՏՃԵՆԸ՝ ՀՀ ՆԱԽԱԳԱՀԻ ԱՇԽԱՏԱԿԱԶՄԻ

ՂԵԿԱՎԱՐ ՊԱՐՈՆ ԷՄԻԼ ՏԱՐԱՍՅԱՆԻՆ

ԵՐԵՎԱՆԻ ՔԱՂԱՔԱՊԵՏ

ՊԱՐՈՆ ՀԱՅԿ ՄԱՐՈՒԹՅԱՆԻՆ

Հարգելի գործընկերներ

Հայտնում ենք, որ 30․06․2021թ․ ընդունված ««Գնումների մասին օրենքում» փոփոխություն կատարելու մասին» օրենքով փոփոխության է ենթարկվել գնման գործընթացի մասնակիցների իրական շահառուների վերաբերյալ տեղեկատվություն ներկայացնելու վերաբերյալ կարգավորումը։ Մասնավորապես «Գնումների մասին» օրենքի 28-րդ հոդվածի 2-րդ մասի 2-րդ կետի «բ» ենթակետի խմբագրման արդյունքում սահմանվել է, որ հրավերում նախատեսվում է նաև, որ մասնակիցը հայտով ներկայացնում է «Իրավաբանական անձանց պետական գրանցման, իրավաբանական անձանց ստորաբաժանումների, հիմնարկների և անհատ ձեռնարկատերերի պետական հաշվառման մասին» Հայաստանի Հանրապետության օրենքի հիման վրա իրական շահառուների վերաբերյալ հայտարարագիր ներկայացնելու պարտականություն ունեցող իրավաբանական անձի դեպքում՝ հղում գնումների գործընթացին մասնակցող իրավաբանական անձի իրական շահառուների վերաբերյալ տեղեկություններ պարունակող կայքէջին, իսկ այլ իրավաբանական անձանց դեպքում՝ գնումների գործընթացին մասնակցող իրավաբանական անձի իրական շահառուների վերաբերյալ հայտարարագիր՝ «Իրավաբանական անձանց պետական գրանցման, իրավաբանական անձանց ստորաբաժանումների, հիմնարկների և անհատ ձեռնարկատերերի պետական հաշվառման մասին» օրենքի 60.3-րդ հոդվածի 6-րդ մասի հիման վրա սահմանված ձևով և կարգով։

Այս կապակցությամբ հայտնում ենք, որ նշված հայտարարագրի ձևը ներառված է ՀՀ ֆինանսների նախարարի 02․09․2021թ․ թիվ 467-Ա հրամանում, որը հրապարակված է procurement.am հասցեով գործող գնումների պաշտոնական տեղեկագրում։

Նշված տեղեկագրում հրապարակված են նաև հիշյալ իրավական ակտերի պահանջներին համապատասխանեցված՝ գնման ընթացակարգերի կազմակերպման հայտարարությունների և հրավերների օրինակելի ձևերը, այդ թվում՝ ռուսերեն լեզվով։

Նշված փոփոխությունների արդյունքում սահմանվել է, որ․

- այն մասնակիցը, որը «Իրավաբանական անձանց պետական գրանցման, իրավաբանական անձանց ստորաբաժանումների, հիմնարկների և անհատ ձեռնարկատերերի պետական հաշվառման մասին» օրենքի հիման վրա իրական շահառուների վերաբերյալ հայտարարագիր ներկայացնելու պարտականություն ունեցող իրավաբանական անձ է և հայտը ներկայացնելու օրվա դրությամբ սահմանված կարգով պետք է իրավաբանական անձանց պետական ռեգիստրի գործակալությունում գրանցված լիներ իր իրական շահառուների վերաբերյալ տեղեկությունները, հայտով պետք է ներկայացնի իր իրական շահառուների վերաբերյալ տեղեկություններ պարունակող կայքէջի հղումը,

* այն մասնակիցը, որը «Իրավաբանական անձանց պետական գրանցման, իրավաբանական անձանց ստորաբաժանումների, հիմնարկների և անհատ ձեռնարկատերերի պետական հաշվառման մասին» օրենքի հիման վրա իրական շահառուների վերաբերյալ հայտարարագիր ներկայացնելու պարտականություն ունեցող իրավաբանական անձ չէ, կամ այդպիսի իրավաբանական անձ է, սակայն հայտը ներկայացնելու օրվա դրությամբ պարտավոր չէր իրավաբանական անձանց պետական ռեգիստրի գործակալությունում գրանցել իր իրական շահառուների վերաբերյալ տեղեկությունները, հայտով պետք է ներկայացնի հիշյալ հրամանի N1 հավելվածով հաստատված ձևին համապատասխան հայտարարագիր,
* իրական շահառուների վերաբերյալ հայտարարագիր չի ներկայացվում, եթե մասնակիցը անհատ ձեռնարկատեր կամ ֆիզիկական անձ է։

 Միաժամանակ հայտնում եմք, որ էլեկտրոնային աճուրդի կազմակերպման դեպքում իրական շահառուների վերաբերյալ տեղեկություններ պարունակող հավելվածները (հրավերների օրինակելի ձևերի 1․2 և 1․3 հավելվածները) պատվիրատուները պետք է կցեն հրավերի յուրաքանչյուր չափաբաժնի համար՝ «գնման ժամանակացույց – տեխնիկական բնութագիր» դաշտում «ընտրել ֆայլ» գործողության միջոցով ընտրելով նշված հավելվածները։

Վերոգրյալով պայմանավորված խնդրում ենք 29․08․2021թ․-ից սկսված գնման գործընթացների դեպքում առաջնորդվել վերոնշյալ կարգավորումներով։ Ընդ որում գնման գործընթացի սկիզբ է համարվում սահմանված պահանջներին համապատասխան հաստատված և հրապարակված գնումների պլանի առկայությունը։

Միաժամանակ խնդրում ենք սույն գրության պատճենը տրամադրել Ձեր համակարգում գործող ՓԲԸ-ներին, ՊՈԱԿ-ներին և հիմնադրամներին:

 ՀՀ մարզպետարաններին խնդրում ենք սույն գրության պատճենը տրամադրել նաև մարզի վարչական սահմաններում գտնվող համայնքներին՝ վերջիններիս խնդրելով նաև սույն գրության պատճենը տրամադրել իրենց համակարգում գործող ՓԲԸ-ներին, ՀՈԱԿ-ներին և հիմնադրամներին։

ՀԱՐԳԱՆՔՈՎ՝

 ՏԻԳՐԱՆ ԽԱՉԱՏՐՅԱՆ

Կատ.՝ Գնումների քաղաքականության

վարչություն, հեռ. 011 800 258